След Февруарската революция от 1917 г. в Русия, Махно се завръща през март 1917 г. в Екатеринославския регион, където разширява дейността си като политик и военен деятел. Той става един от инициаторите за основаването на „Селянския съюз“, оглавява местния съвет на работническите и селските депутати и профсъюза на дърводелците и металообработващите работници. Създадената от Махно местна администрация разпределя именията на едри земевладелци сред селяните, принуждавайки местните предприемачи да повишат значително заплатите на работниците.